**Zápisnica**

z pracovného stretnutia vedenia Združenia pedagógov zo škôl s regionálnou výchovou,

konaného dňa 20.9.2019 v Dobrej Nive

Prítomní:

PaedDr. M. Slosiariková - ZŠ s MŠ J. S. Neresnického Dobrá Niva

Mgr. Kvetoslava Babiaková – ZŠ s MŠ J. S. Neresnického Dobrá Niva

Mgr. Jana Zimanová – ZŠ s MŠ J. S. Neresnického Dobrá Niva

Ing. Katarína Tupanová – ZŠ s MŠ J. S. Neresnického Dobrá Niva

RNDr. D. Purdeková, Mgr.M. Melicherčíková - ZŠ s MŠ T. Vansovej Zvolenská Slatina

PaedDr.B. Pivolusková - ZŠ s MŠ M.B. Funtíka Očová

PaedDr. J. Krížová,PhD, PaeDdr.. R. Kováčik - ZŠ Sama Cambela Slovenská Ľupča

PaedDr.D. Budincová – ZŠ Jána Drdoša Vígľaš

Mgr. Ľ. Birtus – ZŠ s MŠ Likavka

Mgr. M. Hatiarová – ZŠ J. Hanulu Liptovské Sliače

Mgr. P. Harmat – ZS s MŠ Malatiná

Program: 1. Zhodnotenie Regionálneho pexesa v Dobrej Nive

2. Voľba predsedu Združenia

3. Pripomienky k zavádzaniu predmetu Regionálna výchova a tradičná ľudová kultúra

na Štátny pedagogický ústav

4. Záver

K bodu 1 -   
Pani riaditeľka Slosiariková privítala všetkých zúčastnených a zároveň otvorila pracovné stretnutie.

V prvom bode zhodnotila Regionálne pexeso, ktoré sa konalo v máji v Dobrej Nive. Skonštatovala, že pexeso bolo zorganizované na vysokej úrovni a zároveň vyzdvihla veľmi dobré správanie sa všetkých zúčastnených detí. Pexeso malo pre zúčastnených aj edukačný význam. Ďalej poďakovali pani riaditeľke Slosiarikovej ostatní zúčastnení za výbornú organizáciu. DVD z konferencie bude dodané na najbližšom stretnutí.

 K bodu 2

Za predsedu Združenia bol navrhnutý pán riaditeľ z Malatinej Mgr. P. Harmat, ktorý bol aj jednohlasne zvolený všetkými zúčastnenými. Dohodlo sa, že vedenie Združenia bude pracovať formou výboru ( predseda, podpredseda, pokladník,....). Návrh členov výboru bude prednesený na najbližšom stretnutí.

Boli navrhnuté aj ďalšie stretnutia Združenia a to: jar – Dolný Kubín

jeseň- konferencia vo Zvolenskej Slatine

K bodu 3

Pani riaditeľka Slosiariková predniesla Združeniu niekoľko otázok zo ŠPU o regionálnej výchove.

Prvou riešenou otázkou bol názov predmetu. Členovia sa jednohlasne zhodli, že názov Regionálna výchova je najkomplexnejší a už aj zaužívaný. Zahŕňa všetky oblasti regionálnej výchovy ako významné osobnosti, historické pamiatky, technické pamiatky a diela, prírodné zvláštnosti, folklór a zvykoslovie, ústna slovesnosť, remeslá.

Druhá otázka bola o tom, či regionálna výchova má byť voliteľným predmetom. Združenie navrhlo, že regionálna výchova má byť nie len voliteľným predmetom ale má aj ostať prierezovou témou, keďže sa predpokladá, že ak by ostala len ako voliteľný predmet, tak na mnohých školách by zanikla.

Treťou otázkou boli učebné osnovy. Keďže regionálna výchova je špecifický predmet a nie je ho možné učiť celoplošne, tak Združenie navrhlo, aby osnovy tvorilo týchto sedem tém: významné osobnosti, historické pamiatky, technické pamiatky a diela, prírodné zvláštnosti, folklór a zvykoslovie, ústna slovesnosť, remeslá. Obsahový štandard by ostal rovnaký pre 1. aj 2.druhý stupeň, a výkonový štandard by sa menil podľa veku detí a podľa podmienok školy. Hodinovú dotáciu si volí škola individuálne podľa rozhodnutia školy.

Ďalšou otázkou bolo vzdelávanie učiteľov. Združenie by od ŠPU očakávalo organizovanie workshopov, na ktorých by sa učitelia vzdelávali v metodike a didaktike ( metódy, formy, experimenty,...). Jedným z návrhov bola možnosť, že by Združenie získalo akreditáciu na vzdelávanie učiteľov v regionálnej výchove.

Posledná otázka sa týkala literatúry. Združenie skonštatovalo, že jednotlivé školy si vytvárajú učebnice a pracovné zošity samostatne pre svoje potreby. Preto by očakávali finančnú podporu na ich vytváranie. ŠPU by mohlo vytvoriť učebnicu Regionálnej výchovy s pracovným zošitom vo všeobecnej rovine v rámci regiónov Slovenska.

K bodu 4

Zasadnutie ukončila PaedDr. Mária Slosiariková, ktorá poďakovala všetkým za aktívnu účasť na zasadnutí a novému predsedovi popriala veľa úspechov a tvorivých síl.

Zapísala: Ing. Katarína Tupanová PaedDr. Mária Slosiariková  
 predseda